15-jarige sterf in skietery ná konsertArgieffoto van “Moechella”, ŉ musiekbyeenkoms in Washington (19 Junie 2020) (Foto: Sarah Silbiger/Getty Images/AFP) ŉ 15-jarige seun is Sondagaand dood en drie ander mense, insluitend ŉ polisiebeampte, is beseer in ŉ skietery ná ŉ konsert in Washington in die VSA. Twee ander voorvalle voor die skietery het paniek by die “Moechella”-konsert veroorsaak. Verskeie persone is tydens ŉ stormloop beseer, het Robert Contee, hoof van die polisie, aan verslaggewers gesê. Geen permitte is vir die konsert uitgereik nie. Juneteenth word by “Moechella” gevier. Juneteenth gedenk die gebeure op 19 Junie 1865 toe ŉ Uniegeneraal in Galveston, Texas, afgekondig het dat alle slawe in Texas vry verklaar word van federale wetgewing. “Die polisie het die konsert opgeskort uit vrees vir mense se veiligheid, maar ondanks ŉ swaar polisieteenwoordigheid het ŉ skietery daar naby plaasgevind waartydens die tiener gesterf het,” het Contee bygevoeg. “Ongelukkig gebeur sulke dinge wanneer mens ŉ verkeerde mengsel van mense het of wanneer mense vuurwapens saambring.” Die beampte en twee ander mense wat beseer is, sterk aan in die hospitaal. Niemand het teruggeskiet nie en die vuurwapen wat gebruik is, is nog nie gevind nie. Dit is ook nog nie duidelik of die tiener geteiken is nie, maar voor die voorval het die polisie daar naby beslag gelê op twee onwettige vuurwapens. Hulle het nog ŉ individu agternagesit wat ook ŉ onwettige vuurwapen by hom gehad het. “Daar is ŉ tema hier: onwettige vuurwapens in die hande van mense wat dit nie moet hê nie, beteken dat sulke byeenkomste onveilig is vir mense wat net die lekker weer wil geniet; wat Vadersdag wil geniet; wat ons stad wil geniet. Dit is absoluut onaanvaarbaar.” Contee sê tydens sulke groot byeenkomste in ŉ digbevolkte gebied verg dit slegs een mens om ŉ vuurwapen te voorskyn te bring om die situasie dodelik te maak. “Ongelukkig het dit in hierdie geval die lewe van ŉ 15-jarige geëis.” Die VSA is tans in ŉ grusame hoofstuk gewikkel van vuurwapengeweld. Die dodelikste voorval in dié tydperk is ŉ skietery by ŉ laerskool in Uvalde, Tesaz, waar 19 kinders en twee onderwysers op 24 Mei gesterf het. Sedert die begin van die jaar is meer as 20 000 mense reeds dood weens vuurwapengeweld in die VSA, aldus ŉ nieregeringsorganisasie Gun Violence Archive. Dit sluit selfdoodgevalle in.